Se didie un e un aute viatge que non s‟auie deishar portar pera impaciència en balhar era classa ath sòn nebot, mès, cada còp que se seiguie damb eth ponchon ena man pr‟amor d‟ensenhar-li er alfabet francés, sentie tau desir de comunicar çò de mès aisit e rapidaments possible es sòns coneishements ath mainatge qu‟eth començaue a auer pòur de qué era tia s‟emmalicièsse; ara mendre distraccion sua, era princessa s‟estrementie, se pressaue, s‟encolerie, lheuaue era votz, lo secodie a viatges deth braç e enquia lo metie en un cornèr; dempús d‟aquerò, era princessa començaue a plorar en tot arreconéisher era mauvestat, era perversitat deth sòn esperit, e Nikolenhka junhie es sues lèrmes as d‟era, abandonaue sense permís eth lòc deth castig, s‟apressaue ara princessa, desseparaue es sues mans deth ròstre umid de lèrmes e la consolaue.